| **Jonas Juodišius** |
| --- |
| Gimė | 1892 m. birželio 18 d.Ropydai, Barzdų valsčius |
| Mirė | 1950 m. gruodžio 18 d. (58 metai)Abezė, Komija |
| Sutuoktinis (-ė) | Leokadija Januševičiūtė |
| Vaikai | Paulius Liucijus Juodišius, Jonas Stanislovas Juodišius |
|  |
| Veikla | karinis bei visuomenės veikėjas |
|  |
| Alma mater | 1929 m. Belgijos karo akademija |

**Jonas Juodišius** (1892 m. birželio 18 d. Ropyduose, Barzdų valsčius, Šakių apskritis – 1950 m. gruodžio 18 d. Abezėje, Komija) – Lietuvos karinis veikėjas, brigados generolas.

Biografija
----------

1913 m. baigęs Vilkaviškio gimnaziją, studijavo matematiką Peterburgo universitetete. 1916 m. gegužės 25 d. mobilizuotas į Rusijos kariuomenę ir paskirtas į 2-ąjį parengiamąjį batalioną Caricyne. 1916 m. gruodžio 8 d. baigė pėstininkų karo mokyklą Odesoje. Dalyvavo Pirmajame pasauliniame kare, 1917 m. birželio mėn. paskirtas 289-ojo atsargos pėstininkų pulko 4-osios kuopos jaunesniuoju karininku.

1918 m. grįžo į Lietuvą, dėstė matematiką Šakių gimnazijoje. Nuo 1919 m. sausio 26 d. Lietuvos kariuomenės savanoris. 1919 m. balandžio mėn. – 1920 m. sausio mėn. dalyvavo kovose su bolševikais. 1922 m. spalio mėn. baigė Aukštesniuosius karininkų kursus (II laida). 1922–1925 m. baterijos vadas, pulko vado padėjėjas (pavaduotojas), ėjo pulko vado pareigas.

1925–1929 m. studijavo Belgijos karo akademijoje (*École de guerre*) Briuselyje. 1929 m. pulkininkas leitenantas. 1930–1934 m. Kauno karo mokyklos inspektorius, dėstė karo istoriją ir taktiką. 1934 m. pulkininkas, 1934–1939 m. 4-ojo artilerijos pulko vadas. 1939 m. birželio mėn. brigados generolas. 1939–1940 m. Kauno karo mokyklos viršininkas.

Sovietams okupavus Lietuvą, 1940 m. liepos 29 d. atleistas iš Karo mokyklos viršininko pareigų ir paskirtas Vilniaus pėstininkų karo mokyklos etatiniu lektoriumi. Nuo 1940 m. rugsėjo 2 d. Raudonosios armijos 29-ojo teritorinio šaulių korpuso 179-osios divizijos artilerijos viršininkas, 1941 m. generolas majoras. 1941 m. birželio 10 d. išsiųstas į artileristų kursus Maskvoje, vėliau Gorkyje, ten 1941 m. birželio 28 d. naktį suimtas kartu su 15 Estijos bei 13 Latvijos karininkų ir išvežtas į Lamos lagerį Norilske, Krasnojarsko krašte.

1942 m. rugsėjo 5 d. SSRS Ypatingojo pasitarimo prie NKVD nuteistas 10 metų kalėti. 1942–1943 m. žiemą gulėjo Norilsko lagerių centrinėje ligoninėje, kur gydėsi Lamos lageryje sulaužytą koją. Po to liko invalidu. 1944 m. liepos mėn. perkeltas į Potmos lagerį (Mordovija). 1946 m. perkeltas į Abezės lagerį Komijoje. 1950 m. gruodžio 18 d. žuvo lageryje Abezėje.

Sūnūs: smuikininkas Paulius Juodišius, restauratorius Jonas Juodišius. 1991 m. sūnūs tėvo garbei Abezėje pastatė paminklą.

Šaltiniai
---------

1. ↑  *Jonas Juodišius*. Visuotinė lietuvių enciklopedija, T. IX (Juocevičius-Khiva). – Vilnius: Mokslo ir enciklopedijų leidybos institutas, 2006. - 15 psl.
2. ↑  Juodišius Jonas, Brigadier-General (1893–1950)
3. ↑  Памятники скорби «Negrįžusiems» Archyvuota kopija 2011-01-31 iš Wayback Machine projekto.
4. ↑  Kapinės tundroje: ekspedicija į lietuvių kalinimo vietas Komijoje. Bernardinai.lt, 2009-10-28]
5. ↑  Paminklai Archyvuota kopija 2011-01-31 iš Wayback Machine projekto.: «Negrįžusiems» (Abezė, 12 rugpjūčio 1990), «Рупиентоелис» (Скорбящий Спаситель) (Inta, 18 rugpjūčio 1990)
6. ↑  paminklai „Liepsnojantis kryžius" su užrašu „Negrįžusiems", 1990, dar vienas paminklas Rytų kapinėse „Pieta"
7. ↑  .balsas.lt / gaires/ Jonas Juodišius